ჰენრი კევილი
ჰენრი უილიამ დალგლიშ კევილი (ინგლ. Henry William Dalgliesh Cavill; /ˈkævəl/; დ. 5 მაისი, 1983, სენტ-ჰელიერი) — ბრიტანელი კინო- და ტელემსახიობი. 2013 წელს ჟურნალმა „გლამურმა“ იგი „მსოფლიოს ყველაზე სექსუალურ მამაკაცად“ დაასახელა. ჰენრი კევილი დაიბადა სენტ-ჰელიერში, ჯერზიში (ნორმანდიის კუნძულები), კოლინ კევილისა და მარიანა დალგლიშის ოჯახში. სწავლობდა წმინდა მიქაელის მოსამზადებელ სკოლაში, შემდეგ სწავლა განაგრძო სტოუს სკოლაში. მისი დებიუტი კინოში შედგა 2001 წელს ფილმში „ლაგუნა“. 2002 წელს მონაწილეობდა ფილმში „გრაფი მონტე კრისტო“, 2003 წელს კი — „მე დავიპყარი სასახლე“. მოგვიანებით გამოჩნდა რამდენიმე ტელესერიალში, მათ შორის — BBC-ის „ინსპექტორ ლინლის საიდუმლოებანი“, ITV-ის „წმინდა ინგლისური მკვლელობები“ და „Showtime-ის „ტიუდორები“. მას შემდეგ მონაწილეობა მიიღო რამდენიმე ჰოლივუდურ ფილმში, როგორებიცაა „ტრისტანი და იზოლდა“ (2006), „ვარსკვლავური მტვერი“ (2007), „მეწამული ნაკადული“ (2009) და „ღმერთების ომი: უკვდავები“ (2011). კევილმა საყოველთაო აღიარება მოიპოვა სუპერმენის როლის განსახიერებით DC-ის გაფართოებული სამყაროს ფილმებში: „ფოლადის ადამიანი“ (2013), „ბეტმენი სუპერმენის წინააღმდეგ: სამართლიანობის გარიჟრაჟი“ (2016) და „სამართლიანობის ლიგა“ (2017). 2018 წელს მიიღო როლი ფილმში „შეუსრულებელი მისია: მემკვიდრეობა“. 2018 წელს ცნობილი გახდა, რომ კევილი განსახიერებს გერალტ რივიელის როლს Netflix-ის ტელესერიალში „მხედვარი, რომელიც გამოვდა 2019 წელს. 2014 წელს გადაეცა MTV Movie & TV Awards-ის ჯილდო, აგრეთვე სხვადასხვა დროს ნომინირებული იყო სხვადასხვა კინოდაჯილდოების ცერემონიებზე. კევილი არის ჯერალდ დარელის სახელობის ველური ბუნების დაცვის ფონდის წარმომადგენელი.